હાલ સમગ્ર દેશ અને તેમાં પણ ખાસ કરીને ગુજરાતને અનામતના મુદ્દાએ ઘમરોળીને મૂકી દીધું છે. બંધારણની રચના સમયે અનામત રાખવાનું કારણ સૌ કોઇને સમાનતા મળે તે હેતુ હતો. જોકે ત્યારબાદ બંધારણમાં OBC અનામતનો સમાવેશ કરવામાં આવ્યો, જેનો હેતુ દેશમાં આર્થિક રીતે નબળા વર્ગને સમાનતાનો હક આપી ભણતરથી લઇને નોકરીમાં ઉપર લાવવાનો હતો. જોકે આ OBC અનામતમાં કઇ જ્ઞાતિ આવે તેના માટે કેટલાક મુ્દ્દા બંધારણમાં ઉમેરવામાં પણ આવ્યા હતા. જોકે તે સમયની વાત અલગ હતી અને આજની વાત અલગ છે, આ અનામતની રચનાને છ દાયકા બદલાયા.. દેશ બદલાયો, વિચારધારા બદલાઇ પણ આરક્ષણની વિચારધારા આરક્ષણ જ રહી ગઇ. પણ કહેવાય છે ને કે મહેનત કરનારાને ન તો કોઇ તકલીફ નડે છે ન તો કોઇ સીમાડા કે ન તો કોઇ સંજોગો નડે છે તે પોતાના ભવિષ્યના રસ્તા કરીને જ જંપતા હોય છે. આજના યુવાનોએ પણ આ બધી ભાંજગડમાંથી બહાર આવીને મહેનતના અનામતમાં ભાગીદાર થવા ક્રાંતિ સર્જવી જોઇએ.